1. ปัจจัยความเสี่ยง

บริษัท ผลิตไฟฟ้า จำกัด (มหาชน) หรือ เอ็กโก
เห็นความสำคัญของการวิเคราะห์และการบริหารความเสี่ยงทางธุรกิจ
เพื่อสร้างมูลค่าระยะยาวแก่ผู้ถือหุ้น โดยคณะกรรมการบริษัทมอบหมายให้คณะกรรมการตรวจสอบ
กำกับดูแลการบริหารความเสี่ยงของกลุ่มเอ็กโก
และให้ฝ่ายบริหารปฏิบัติตามนโยบายและรายงานต่อคณะกรรมการตรวจสอบและคณะกรรมการบริษัท
โดยในระดับของฝ่ายบริหารนั้น ได้จัดให้มีคณะกรรมการบริหารความเสี่ยงในระดับผู้บริหาร
ซึ่งประกอบด้วยผู้บริหารระดับสูงของเอ็กโก และกรรมการผู้จัดการของบริษัทย่อย
โดยมีกรรมการผู้จัดการใหญ่เป็นประธาน นอกจากนั้น โรงไฟฟ้าระยอง บริษัท ผลิตไฟฟ้าขนอม
จำกัด และ บริษัท เอ็กโก เอ็นจิเนียริ่ง แอนด์ เซอร์วิส จำกัด
ได้จัดให้มีคณะกรรมการบริหารความเสี่ยงด้วยเช่นกัน
เพื่อให้ความมั่นใจว่ามีการบริหารจัดการความเสี่ยงของแต่ละบริษัทในกลุ่มเอ็กโกอย่างเพียงพอ

กลุ่มเอ็กโกกำหนดนโยบายการบริหารความเสี่ยงไว้เป็นลายลักษณ์อักษรในคู่มือการบริหารความเสี่ยง
ที่จัดทำขึ้นเพื่อสร้างความเข้าใจ และใช้เป็นแนวทางบริหารความเสี่ยงทั่วทั้งกลุ่มเอ็กโก ทั้งนี้ ในปี
2552 กลุ่มเอ็กโก
ได้ทบทวนระบบการบริหารความเสี่ยงเพื่อให้ความมั่นใจว่ามีการวิเคราะห์และจัดการความเสี่ยงอย่างครอบคลุมทั่วทั้งกลุ่มเอ็กโก
โดยการทบทวนระดับความเสี่ยงที่ยอมรับได้ (Risk Appetite)
และหลักเกณฑ์การประเมินโอกาสและผลกระทบ (Risk Rating Categories)
รวมทั้งการพิจารณาความเสี่ยงให้สอดคล้องกับแผนกลยุทธ์ของกลุ่มเอ็กโก
โดยคณะกรรมการบริษัทพิจารณาและให้ความเห็นเกี่ยวกับการบริหารความเสี่ยงของกลุ่มเอ็กโกร่วมกัน

นอกจากนี้ คณะกรรมการตรวจสอบให้ความสำคัญกับความเสี่ยงจากการทุจริต
โดยให้ฝ่ายบริหารพิจารณาโอกาสที่จะเกิด มาตรการในการเฝ้าระวัง
และการแก้ไขหากเกิดเหตุการณ์ขึ้นด้วย และให้รายงานต่อคณะกรรมการตรวจสอบ

สำหรับความเสี่ยงสำคัญที่มีผลกระทบต่อกลุ่มเอ็กโก และวิธีการป้องกันความเสี่ยง สรุปได้ดังนี้

1. ความเสี่ยงของการพัฒนาโครงการใหม่

เอ็กโกลงทุนในธุรกิจผลิตไฟฟ้าและมีรายได้หลักมาจากเงินปันผลในบริษัทย่อยและบริษัทร่วมทุนซึ่งผลิตและจำหน่ายขายกระแสไฟฟ้าภายใต้สัญญาซื้อขายกระแสไฟฟ้าระยะยาว
โดยตามแผนกลยุทธ์ของเอ็กโกนั้นจะมีการลงทุนในโครงการใหม่อย่างต่อเนื่อง ดังนั้น
หากเอ็กโกไม่สามารถลงทุนในโครงการใหม่ ไม่ว่าจะเป็นการพัฒนาโครงการประเภท Green
Field หรือ การซื้อกิจการ (Acquisition) จะส่งผลต่อการเจริญเติบโตของเอ็กโกในระยะยาว
ทั้งนี้ความเสี่ยงของการพัฒนาโครงการใหม่มีดังนี้

1.  ความเสี่ยงจากปัจจัยแวดล้อมในการพัฒนาโครงการ

เอ็กโกมีแผนธุรกิจที่จะขยายการลงทุนให้เกิดความเจริญเติบโตอย่างต่อเนื่องทั้งในประเทศและต่างประเทศ
เพื่อที่จะดำเนินการให้บรรลุวัตถุประสงค์ตามแผน เอ็กโกตระหนักถึงปัจจัยเสี่ยงต่างๆ ที่เกี่ยวข้อง
ได้แก่ ภาวการณ์ทางเศรษฐกิจ ความเข้มแข็งหรืออ่อนแอของตลาดเงิน และ
ความเสี่ยงทางธุรกิจที่สำคัญ ได้แก่ สภาพการแข่งขัน การเติบโตในอุตสาหกรรม
ต้นทุนเครื่องจักรอุปกรณ์และการก่อสร้าง และผลกระทบต่อสิ่งแวดล้อม ชุมชนและ สุขภาพ
รวมทั้งการเปลี่ยนแปลงของข้อกฎหมายและข้อกำหนดอื่นๆทีเกี่ยวข้อง และความเสี่ยงทางการเมือง

มาตรการป้องกันและจัดการความเสี่ยงในการทำธุรกิจของเอ็กโกดังกล่าวข้างต้น คือ
การศึกษาความเป็นไปได้ การวิเคราะห์ข้อมูลของโครงการ
และการประเมินความเหมาะสมการลงทุนอย่างถี่ถ้วนและรอบคอบ ภายใต้กรอบการลงทุน
และรายงานคณะกรรมการบริหารอย่างสม่ำเสมอเพื่อให้มั่นใจว่าโครงการลงทุนแต่ละโครงการนั้นมีความเหมาะสมกับกลุ่มเอ็กโก

2.  ความเสี่ยงของประเทศที่ลงทุน

ด้วยภาวการณ์แข่งขันที่สูงในประเทศเนื่องจากความต้องการใช้ไฟฟ้าที่ค่อนข้างอิ่มตัว
ในขณะที่การเติบโตในตลาดของกลุ่มประเทศเพื่อนบ้านยังมีอยู่มาก
เอ็กโกจึงมองหาโอกาสการลงทุนในภูมิภาคอาเซียนเป็นหลัก รวมถึงแสวงหาโอกาสลงทุนในแอฟริกา
และ ตะวันออกกลางผ่านเอสโก

สำหรับการพิจารณาลงทุนในแต่ละโครงการใหม่ในต่างประเทศที่เป็นเป้าหมายนั้น
เอ็กโกได้นำข้อมูลต่างๆ มาวิเคราะห์ เช่น สภาพเศรษฐกิจมหภาค สภาวะอุตสาหกรรม
นโยบายเศรษฐกิจ การเมืองและสังคม รวมทั้งข้อกฎหมายของประเทศนั้นๆ มาประกอบการพิจารณา
เพื่อให้แน่ใจว่า
การลงทุนในโครงการดังกล่าวมีความเสี่ยงที่ยอมรับได้ทั้งในช่วงก่อนการลงทุนและตลอดระยะเวลาโครงการ
นอกจากนั้น ยังจัดให้มี Political Risk Guarantee หรือความคุ้มครองอื่นที่เกี่ยวข้อง
สำหรับโครงการที่สามารถทำได้

3.  ความเสี่ยงจากสัญญาซื้อขายกระแสไฟฟ้าครบกำหนด (โรงไฟฟ้าระยอง)

เมื่อวันที่ 1 ตุลาคม 2552 เอ็กโกได้รับโอนกิจการทั้งหมดของ บริษัท ผลิตไฟฟ้าระยอง จำกัด
รวมทั้งรับโอนสัญญาที่ทำกับบุคลภายนอก คือ
สัญญาซื้อขายกระแสไฟฟ้าระหว่างการไฟฟ้าฝ่ายผลิตแห่งประเทศไทย (“กฟผ.”) กับ บริษัท
ผลิตไฟฟ้าระยอง จำกัด มาด้วย สัญญาดังกล่าวมีอายุ 20 ปี ซึ่งจะครบกำหนดในวันที่ 7 ธันวาคม
2557 โดยมีข้อกำหนดในสัญญาว่า จะสามารถต่ออายุสัญญาได้
โดยการบอกกล่าวไปยังคู่สัญญาอีกฝ่ายและหน่วยงานที่เกี่ยวข้องไม่น้อยกว่า 2 ปี และไม่เกิน 4 ปี
ก่อนครบอายุสัญญา โดยเมื่อได้รับการบอกกล่าวแล้วให้คู่สัญญาเจรจากันโดยสุจริตต่อไป

เพื่อเพิ่มโอกาสที่โรงไฟฟ้าระยองจะได้รับการต่อสัญญา PPA หรือสร้างโรงไฟฟ้าใหม่
เอ็กโกได้ศึกษาความเป็นไปได้ เพื่อใช้เป็นข้อมูลประกอบข้อเสนอที่จะให้หน่วยงานภาครัฐได้พิจารณา

สำหรับบุคลากรของโรงไฟฟ้าระยองนั้นมีการเตรียมพร้อมและพัฒนาทักษะอย่างต่อเนื่องในด้านต่างๆ
เช่น การเรียนรู้เทคโนโลยีแบบใหม่ของโรงไฟฟ้า
รวมทั้งเงื่อนไขของสัญญาซื้อขายกระแสไฟฟ้าของโรงไฟฟ้า IPP อื่น เป็นต้น

เอ็กโกได้ให้ความสำคัญกับการบำรุงรักษาโรงไฟฟ้าระยองอย่างสม่ำเสมอ
ทำให้อุปกรณ์ของโรงไฟฟ้ายังคงทำงานได้เป็นอย่างดีอย่างน้อยอีกประมาณ 10
ปีหลังจากสิ้นสุดสัญญาซื้อขายไฟฟ้าฉบับปัจจุบัน อย่างไรก็ตาม
เนื่องจากเครื่องจักรที่ใช้เป็นเทคโนโลยีเมื่อ 20 ปีก่อน
จึงอาจมีความจำเป็นที่จะต้องปรับปรุงโดยการนำเทคโนโลยีที่ดีที่สุด และทันสมัยมาใช้
เพื่อให้แน่ใจว่า
กระบวนการผลิตมีประสิทธิภาพและสะอาดเพียงพอที่จะได้รับการยอมรับจากสาธารณชน
และจากหน่วยงานที่เกี่ยวข้อง

จุดเด่นของโรงไฟฟ้าระยองที่ได้รับการยอมรับแล้ว คือ

-   มีประวัติการดำเนินการกับชุมชนและความสัมพันธ์กับชุมชนใกล้โรงไฟฟ้าเป็นอย่างดี

-   รายงานการดำเนินการจัดทำผลกระทบต่อสิ่งแวดล้อม (“EIA”) ได้รับการอนุมัติแล้ว
    และมีพื้นที่เพียงพอที่จะสร้างโรงไฟฟ้าด้วยเทคโนโลยีใหม่

-   การปรับปรุงประสิทธิภาพของของโรงไฟฟ้าระยอง
    ทำให้สามารถลดการปล่อยออกไซด์ของไนโตรเจน (NOx) จากค่าที่ได้รับการอนุมัติไว้ใน EIA
    ถึงร้อยละ 19

-   สถานที่ตั้งโรงไฟฟ้าระยองอยู่ในศูนย์กลางเขตอุตสาหกรรมภาคตะวันออก
    ทำให้ลดความสูญเสียในระบบส่งไฟฟ้า

-   ความพร้อมในการปรับเปลี่ยนการใช้เชื้อเพลิงจากก๊าซธรรมชาติเป็นน้ำมันดีเซลในระหว่างการเดินเครื่อง
    (Automatic Fuel Transfer) ในกรณีเกิดการขาดส่งก๊าซธรรมชาติฉุกเฉิน

-   ความพร้อมในการดำเนินการตามแผนกลับสู่สภาวะปกติตาม Restoration Plan ของ กฟผ.
    ในกรณีที่เกิดกระแสไฟฟ้าดับเป็นบริเวณกว้าง โดยสามารถเริ่มเดินเครื่องด้วยตัวเองได้
    ทำให้จ่ายกระแสไฟฟ้าเข้าระบบได้เร็ว

2. ความเสี่ยงของโครงการที่อยู่ระหว่างการก่อสร้าง

เอ็กโกมีโครงการโรงไฟฟ้าที่อยู่ระหว่างการก่อสร้าง ได้แก่ โครงการน้ำเทิน 2
ซึ่งเป็นโครงการที่มีสัญญาซื้อขายกระแสไฟฟ้าในระยะยาวกับ กฟผ. และ
กับรัฐบาลของสาธารณรัฐประชาธิปไตยประชาชนลาว
และมีกำหนดระยะเวลาการจ่ายกระแสไฟฟ้าในเชิงพาณิชย์ ในเดือนมีนาคม 2553
โดยความเสี่ยงหลักในช่วงงานระหว่างก่อสร้างและการทดสอบการเดินเครื่อง คือ
งานก่อสร้างล่าช้ากว่ากำหนดและต้นทุนโครงการอาจสูงกว่าที่ประมาณการไว้
ซึ่งอาจส่งผลให้ผลตอบแทนจากการลงทุนลดลง และการรับรู้รายได้ล่าช้ากว่าที่ประมาณการไว้

จากการทดสอบอุปกรณ์ต่างๆ ก่อนจ่ายกระแสไฟฟ้าในเชิงพาณิชย์ พบว่าเครื่องกังหันน้ำ (turbine)
มีปัญหาทางด้านเทคนิคจากการจ่ายกระแสไฟฟ้าในบางระดับของการเดินเครื่อง
ซึ่งอยู่ระหว่างการตรวจสอบและปรับปรุงแก้ไข โดยบริษัท น้ำเทิน 2 เพาเวอร์ จำกัด
และผู้รับเหมาหลัก เพื่อให้แน่ใจว่า
โรงไฟฟ้าสามารถเดินเครื่องได้ปกติในทุกระดับของการจ่ายกระแสไฟฟ้า

จากปัญหาดังกล่าว ส่งผลให้กำหนดการเดินเครื่องเชิงพาณิชย์ช้ากว่ากำหนดการเดิมในเดือนธันวาคม
2552 ประมาณ 3 เดือน
ในเบื้องต้นประมาณการว่าจะไม่มีผลกระทบที่เป็นสาระสำคัญหากการปรับปรุงแก้ไขสามารถดำเนินการได้ภายในไตรมาสแรกของปี
2553 ทั้งนี้ มูลค่าการปรับที่โครงการน้ำเทิน 2
จะได้รับจากผู้รับเหมาหลักเนื่องจากการส่งมอบงานล่าช้านั้นจะครอบคลุมมูลค่าการปรับที่โครงการน้ำเทิน
2 จะต้องจ่ายให้กับ กฟผ.อันเนื่องจากการที่ไม่สามารถจ่ายกระแสไฟฟ้าได้ตามที่กำหนดในสัญญา

3. ความเสี่ยงของโรงไฟฟ้าที่กำลังดำเนินการผลิต

1.  ความเสี่ยงจากการไม่ได้รับผลตอบแทนจากการลงทุนตามเป้าหมาย

เอ็กโกมีหน้าที่ในการกำกับดูแล บริหาร จัดการ การลงทุนของเอ็กโก
เพื่อให้ได้รับผลตอบแทนจากการลงทุนตามที่คาดการณ์ไว้
โดยกำหนดมาตรการเพื่อป้องกันความเสี่ยงในเรื่องนี้ ดังนี้

-   กำหนดนโยบายในการบริหารสินทรัพย์
    และมอบหมายให้ผู้บริหารและพนักงานของกลุ่มเอ็กโกไปเป็นกรรมการหรือผู้บริหาร
    ในบริษัทย่อยและโครงการลงทุนในกรณีที่สามารถทำได้

-   จัดตั้งหน่วยงานบริหารสินทรัพย์เพื่อติดตามการดำเนินงานของสินทรัพย์ที่ได้ลงทุนไว้
    รวมทั้งวิเคราะห์ผลตอบแทนและเปรียบเทียบกับเป้าหมายที่กำหนดไว้

-   จัดทำรายงานต่อผู้บริหารระดับสูงและคณะกรรมการสม่ำเสมอ
    เพื่อให้ดำเนินการปรับปรุงแก้ไขได้อย่างเหมาะสม ทันเวลา
    ในกรณีที่ผลการดำเนินงานไม่เป็นไปตามเป้าหมาย

จากผลการดำเนินงานในรอบปีที่ผ่านมา พบว่า
รายได้ของสินทรัพย์ดังกล่าวเป็นไปตามโครงสร้างรายได้ที่กำหนดไว้

2.  ความเสี่ยงจากการพึ่งพาลูกค้าหลัก

เอ็กโกประกอบธุรกิจหลักในการผลิตและจำหน่ายกระแสไฟฟ้าในประเทศโดยทำสัญญาซื้อขายกระแสไฟฟ้าระยะยาวกับ
กฟผ. และการไฟฟ้าของรัฐบาลประเทศเพื่อนบ้านที่ไปลงทุน ซึ่งรายได้ค่าขายกระแสไฟฟ้าให้กับ
กฟผ. นั้น คิดเป็นประมาณร้อยละ 85 ของรายได้จากการขายและบริการในปี 2552
ดังนั้นการพึ่งพาลูกค้ารายใหญ่นี้อาจมีความเสี่ยงที่จะส่งผลต่อรายได้หลักของเอ็กโกได้
แต่ด้วยภารกิจของ กฟผ. ที่ต้องสร้างความมั่นคงด้านพลังงานไฟฟ้าของประเทศ และ กฟผ.
เป็นรัฐวิสาหกิจที่มีชื่อเสียงดีมาตลอด และมีฐานะทางการเงินที่มั่นคง
จึงทำให้กลุ่มเอ็กโกมีความเสี่ยงในเรื่องนี้น้อยมาก

อนึ่ง
การที่ความต้องการใช้กระแสไฟฟ้าของประเทศลดลงอันเนื่องจากภาวะทางเศรษฐกิจที่ชะลอตัวนั้น
ไม่ส่งผลกระทบต่อรายได้ของกลุ่มเอ็กโกภายใต้สัญญา PPA ในปัจจุบัน
เนื่องจากรายได้ตามสัญญาซื้อขายกระแสฟ้าของ เอ็กโกนั้นคำนวณจากค่าความพร้อมจ่ายเป็นหลัก
และคำนวณจากค่าพลังงานไฟฟ้าเพียงส่วนน้อย

3.  การปฏิบัติการของโรงไฟฟ้า

การผลิตกระแสไฟฟ้าได้ตามสัญญาซื้อขายกระแสไฟฟ้าตลอดสัญญานั้น อาจมีความเสี่ยง ดังนี้

ความเสี่ยงเกี่ยวกับประสิทธิภาพของโรงไฟฟ้า

กระบวนการผลิตกระแสไฟฟ้ามีปัจจัยหลายประการที่เป็นตัววัดประสิทธิภาพของโรงไฟฟ้า เช่น
ค่าความพร้อมจ่าย (Equivalent Availability Factor : EAF) ค่าอัตราการใช้ความร้อน
(Heat Rate) ซึ่งกำหนดไว้ในสัญญาซื้อขายกระแสไฟฟ้ากับ กฟผ.
หากโรงไฟฟ้าไม่สามารถรักษาประสิทธิภาพใน การผลิตไว้ได้ เช่น
ถ้าระดับความพร้อมจ่ายต่ำกว่าที่กำหนดไว้อาจต้องเสียค่าปรับเป็นเงินให้แก่ กฟผ.
หรือในกรณีร้ายแรงอาจถูกยกเลิกสัญญาได้

ทั้งนี้ การที่มีการบำรุงรักษาโรงไฟฟ้าอย่างสม่ำเสมอด้วยวิธีการที่เหมาะสมและเป็นมืออาชีพ
ทำให้โรงไฟฟ้าในกลุ่มเอ็กโก มีความเสี่ยงในเรื่องนี้ไม่มาก อย่างไรก็ตาม
ผู้บริหารโรงไฟฟ้ายังคงเน้น ในมาตรการต่างๆ
เพื่อให้ความมั่นใจว่าการปฏิบัติการที่เกี่ยวข้องจะบรรลุผลตามเป้าหมาย อาทิ

-   กำหนดปัจจัยหลักที่เป็นตัววัดประสิทธิภาพในการผลิตกระแสไฟฟ้าเป็นตัววัดผลการดำเนินการที่สำคัญ
    (KPI) ของโรงไฟฟ้า เพื่อให้มั่นใจว่าประสิทธิภาพในการผลิตจะได้รับการดูแลอย่างใกล้ชิด
    และพนักงานทุกคนจะมีส่วนร่วมในความรับผิดชอบ

-   กำหนดให้มีระบบสัญญาณเตือนภัยล่วงหน้าสำหรับข้อมูลที่สำคัญในระบบการผลิตกระแสไฟฟ้า

-   กำหนดให้มีการตรวจสอบการใช้งานของอุปกรณ์ต่างๆ ตามระยะเวลาที่กำหนด
    และจัดให้มีการบำรุงรักษาตามตารางบำรุงรักษาเป็นประจำและต่อเนื่องโดยช่างผู้ชำนาญงาน

-   จัดให้มีการสำรองพัสดุที่จำเป็น และเพียงพอต่อการใช้งานและการบำรุงรักษา
    ภายใต้การบริหารพัสดุที่เหมาะสม

-   นำระบบบริหารคุณภาพ (ISO 9001: 2000)
    เข้าใช้งานเพื่อให้แน่ใจว่าจะสามารถเดินเครื่องโรงไฟฟ้าได้ผลตามสัญญาซื้อขายกระแสไฟฟ้า

-   มีการพัฒนาความรู้ความสามารถของบุคลากรอย่างต่อเนื่อง

การขาดแคลนน้ำดิบในการผลิตไฟฟ้า

หากโรงไฟฟ้าของกลุ่มเอ็กโกขาดแคลนน้ำดิบจะส่งผลให้การผลิตกระแสไฟฟ้าหยุดชะงัก ขาดรายได้
หรืออาจเสียค่าปรับได้ แม้ว่าในช่วง 3-4 ปีที่ผ่านมาไม่พบกับภาวะการขาดแคลนน้ำดิบก็ ตาม
โรงไฟฟ้าในกลุ่มเอ็กโก ดำเนินการตามมาตรการเพื่อป้องกัน และลดความเสี่ยงจากการขาดน้ำดิบ
ในกระบวนการผลิตกระแสไฟฟ้า โดยการสำรองน้ำดิบเพิ่มขึ้น จัดหาแหล่งน้ำดิบเพิ่มเติม รวมทั้ง
กำหนดมาตรการการใช้น้ำให้เกิดประโยชน์สูงสุด

1.  การขาดแคลนเชื้อเพลิงในการผลิตไฟฟ้า

หากโรงไฟฟ้าของกลุ่มเอ็กโกขาดเชื้อเพลิงในการผลิตกระแสไฟฟ้าอาจส่งผลให้การผลิต
กระแสไฟฟ้าหยุดชะงัก ขาดรายได้ หรืออาจเสียค่าปรับได้เช่นกัน
แม้ว่าจากการผลิตที่ผ่านมาความเสี่ยง ในเรื่องนี้มีไม่มาก
แต่ผู้บริหารกำหนดให้มีผู้รับผิดชอบติดตามสม่ำเสมอ

โรงไฟฟ้าของกลุ่มเอ็กโกที่ใช้ก๊าซธรรมชาติเป็นเชื้อเพลิงในการผลิตกระแสไฟฟ้ามีสัญญาซื้อ
ขายเชื้อเพลิงระยะยาวที่แน่นอน กับ ปตท. เว้นแต่โรงไฟฟ้าระยอง และ บฟข. ที่มี กฟผ.
เป็นผู้ทำสัญญา ซื้อขายเชื้อเพลิงตามที่กำหนดไว้ในสัญญาซื้อขายกระแสไฟฟ้า
โดยได้กำหนดปริมาณและคุณภาพ ของก๊าซธรรมชาติที่นำมาเป็นเชื้อเพลิง และปัจจัยที่สำคัญอื่น ๆ
ไว้ในสัญญาที่เกี่ยวข้องแล้ว ซึ่งการที่ โรงไฟฟ้าในกลุ่มเอ็กโกมี ปตท. และ / หรือ กฟผ.
เป็นผู้จัดหาเชื้อเพลิงนั้นทำให้โรงไฟฟ้าที่ใช้ก๊าซ
ธรรมชาติเป็นเชื้อเพลิงหลักในการผลิตกระแสไฟฟ้ามีความเสี่ยงในเรื่องนี้น้อย

สำหรับโรงไฟฟ้าบีแอลซีพี ที่ใช้ถ่านหินเป็นเชื้อเพลิงในการผลิตกระแสไฟฟ้านั้นมีสัญญา
ระยะยาวในการจัดหาและขนส่งถ่านหินกับ Australian Coal Holding Pty Ltd.
ประเทศออสเตรเลีย โดย
มีข้อผูกพันที่จะต้องจัดหาถ่านหินในปริมาณและคุณภาพตามที่กำหนดไว้ในสัญญา และในกรณีที่ไม่
สามารถหาถ่านหินที่มีคุณภาพในปริมาณที่ต้องการได้ โรงไฟฟ้าบีแอลซีพี สามารถสั่งซื้อจากผู้จำหน่าย
รายอื่นได้ โดยคู่สัญญาหลักต้องรับผิดชอบค่าใช้จ่ายที่เพิ่มขึ้น อย่างไรก็ตาม โรงไฟฟ้าบีแอลซีพี ได้จัด
ให้มีการติดตาม และการกำหนดปริมาณถ่านหินสำรองที่โรงไฟฟ้าอย่างเพียงพอ รวมทั้งจัดหาผู้
จำหน่ายรายอื่นไว้สำรอง ซึ่งช่วยให้เกิดความมั่นใจว่าจะมีเชื้อเพลิงถ่านหินเพียงพอต่อการผลิตตลอด
อายุสัญญาของโครงการ

สำหรับโรงไฟฟ้าของกลุ่มเอ็กโกที่ใช้เชื้อเพลิงประเภทชีวมวล ได้แก่ แกลบ และเศษไม้ ยาง พารา
เป็นเชื้อเพลิงในการผลิตกระแสไฟฟ้านั้น มีความเสี่ยงในเรื่องของปริมาณ และราคาของเชื้อเพลิง
ที่ไม่คงที่เนื่องจากเป็นผลิตผลทางเกษตรกรรม และสามารถนำไปใช้งานอื่นได้ด้วย และไม่
สามารถทำสัญญาซื้อขายเชื้อเพลิงในระยะยาวกับผู้ผลิตที่น่าเชื่อถือซึ่งมีอยู่น้อยรายได้ ดังนั้น แนวทาง
ในการป้องกันความเสี่ยง คือ
การสำรองปริมาณเชื้อเพลิงเพิ่มขึ้นรวมทั้งขยายพื้นที่ในการจัดหาเชื้อเพลิง ด้วย
ซึ่งสามารถบริหารเรื่องของราคาได้ระดับหนึ่ง อย่างไรก็ตาม ตลาดเชื้อเพลิงประเภทชีวมวลยังคง
เป็นตลาดของผู้ขาย เนื่องจากรายได้ค่ากระแสไฟฟ้าจากโรงไฟฟ้าที่ใช้เชื้อเพลิงประเภทชีวมวล
เช่น โรงไฟฟ้าร้อยเอ็ด กรีน มีรายได้ประมาณร้อยละ 2 ของรายได้ค่ากระแสไฟฟ้าที่ขายให้ กฟผ.
เท่านั้น ผลกระทบจากโรงไฟฟ้าประเภทนี้ของเอ็กโกจึงน้อยมาก

ความปลอดภัย อาชีวอนามัย และสิ่งแวดล้อม

  เอ็กโกตระหนักดีว่ากระบวนการผลิตกระแสไฟฟ้านั้นอาจจะส่งผลกระทบต่อความปลอดภัย
  สิ่งแวดล้อม และคุณภาพชีวิตของชุมชนที่อยู่ใกล้เคียงโรงไฟฟ้า ซึ่งมีทั้งโรงไฟฟ้าที่ใช้ก๊าซธรรมชาติ
  และ ถ่านหิน เป็นเชื้อเพลิงในการผลิต
  จึงได้กำหนดมาตรการป้องกันผลกระทบในทางลบและลดโอกาสที่อาจเกิดขึ้น เช่น

-   ดำเนินการตามคู่มือระบบจัดการความปลอดภัย อาชีวอนามัย และสิ่งแวดล้อม
    ที่ได้จัดทำขึ้นสำหรับกลุ่มเอ็กโก เพื่อเป็นแนวทางในการปฏิบัติงาน

-   ดำเนินการตามคู่มือการปฏิบัติงาน จัดให้มีการฝึกอบรม การฝึกซ้อม การจัดทำแผนฉุกเฉิน
    การทดสอบแผนงาน เครื่องมือ ระบบเตือนภัย และปฏิบัติตามคู่มืออย่างเคร่งครัด

-   ดำเนินการตามทะเบียนข้อกฎหมายที่เกี่ยวข้องในเรื่องนี้ที่ต้องปฏิบัติตาม
    พร้อมกำหนดผู้รับผิดชอบในการดำเนินการอย่างชัดเจน

-   ติดตาม ตรวจสอบ การปฏิบัติตามคู่มือระบบจัดการความปลอดภัย อาชีวอนามัย และสิ่งแวดล้อม

 3.3.5 ความเสี่ยงจากอุบัติเหตุ การต่อต้าน การก่อวินาศกรรม

ในการประกอบธุรกิจของเอ็กโกอาจมีอุบัติเหตุที่ทำให้เกิดเพลิงไหม้จากการปฏิบัติงาน และ
อาจเกิดการต่อต้านจากชุมชนหากกระบวนการผลิตก่อให้เกิดผลกระทบต่อชุมชน หรือ
โรงไฟฟ้าอาจเป็นเป้าหมายของการก่อวินาศกรรมได้

  ฝ่ายบริหารตระหนักถึงความเสี่ยงเหล่านี้จึงกำหนดมาตรการต่างๆ
  เพื่อเป็นการป้องกันและลดโอกาสในการเกิดความเสี่ยงดังกล่าว เช่น

-   ผู้บริหารเน้นย้ำกับผู้ปฏิบัติงานอย่างสม่ำเสมอถึงความไม่ประมาท
    เพราะเชื่อว่าความประมาทเพียงเล็กน้อยอาจนำมาซึ่งความเสียหายที่ประมาณค่ามิได้

-   การบำรุงรักษาอุปกรณ์ต่างๆ ตามระยะเวลาที่กำหนดไว้ เพื่อให้อุปกรณ์นั้นๆ
    สามารถทำงานได้อย่างมีประสิทธิภาพ

-   การสร้างความสัมพันธ์ต่อชุมชนรอบโรงไฟฟ้า อันจะก่อให้เกิดความเข้าใจที่ถูกต้องได้

-   การกำหนดแผนการรักษาความปลอดภัย การติดตั้งอุปกรณ์ต่างๆ เช่น ระบบกล้องวงจรปิด
    รวมทั้ง การฝึกซ้อมเป็นประจำ

-   จัดทำประกันภัยโรงไฟฟ้าที่ครอบคลุมในเรื่อง All Risks, Machinery Breakdown,
    Business Interruption และ Third Party Liability
    เพื่อความมั่นใจว่าหากเกิดเหตุการณ์ที่ไม่คาดคิด
    ทรัพย์สินและบุคคลที่ได้รับความเสียหายจะได้ความคุ้มครองอย่างเพียงพอและเหมาะสม
    รวมทั้งจัดให้มีการประกันภัยที่คุ้มครองเรื่องภัยจากการก่อการร้ายที่โรงไฟฟ้าบางแห่งในกลุ่มเอ็กโกด้วย

4. ความเสี่ยงด้านการเงิน

การลงทุนของกลุ่มเอ็กโกต้องใช้เงินลงทุนจำนวนมาก
โดยเงินทุนที่นำมาใช้ส่วนใหญ่เป็นการกู้ยืมจากสถาบันการเงินทั้งในประเทศและต่างประเทศ
ซึ่งความเสี่ยงสำคัญ คือ ความผันผวนของอัตราแลกเปลี่ยน และอัตราดอกเบี้ย ที่มีอยู่ตลอดเวลา
ซึ่งอาจส่งผลให้ประมาณการผลประกอบการของกลุ่มเอ็กโกลดลง ดังนั้น
แนวทางป้องกันและลดความเสี่ยงทางการเงิน มีดังนี้

4.1 ความเสี่ยงจากความผันผวนของอัตราแลกเปลี่ยน

กลุ่มเอ็กโกมีนโยบายป้องกันความเสี่ยงจากความผันผวนของอัตราแลกเปลี่ยนของโครงการลงทุนต่างๆ
โดยพยายามบริหารให้ค่าใช้จ่ายในการพัฒนาและก่อสร้างโครงการเป็นเงินสกุลเดียวกับเงินกู้ที่ได้รับในสัดส่วนที่ใกล้เคียงกันให้มากที่สุดเท่าที่จะทำได้
และพยายามจัดการให้โครงสร้างรายได้และค่าใช้จ่าย ในช่วงที่โรงไฟฟ้าเดินเครื่องแล้ว
มีสัดส่วนของสกุลเงินที่ใกล้เคียงกันมากที่สุด

อย่างไรก็ตาม หากสัดส่วนระหว่างสกุลเงินต่างประเทศกับสกุลเงินบาทของรายได้
แตกต่างอย่างมากจากสัดส่วนดังกล่าวของโครงสร้างเงินกู้
เอ็กโกอาจจะได้รับผลกระทบที่ไม่ได้คาดการณ์ไว้ทั้งในทางลบและทางบวก
จากความผันผวนของอัตราแลกเปลี่ยน เช่น
หากเอ็กโกมีสัดส่วนของรายได้ค่ากระแสไฟฟ้าในสกุลเงินดอลลาร์สหรัฐมากกว่าสัดส่วนในโครงสร้างของเงินกู้
การแข็งค่าขึ้นของเงินบาทต่อดอลลาร์สหรัฐจะทำให้กระแสเงินสดรับสุทธิลดลง

เพื่อเป็นการป้องกันความเสี่ยงในกรณีนี้ ในบางกรณี เอ็กโกได้ใช้เครื่องมือทางการเงินที่เรียกว่า
Revenue Swap
ซึ่งจะช่วยให้สามารถเปลี่ยนอัตราแลกเปลี่ยนบาทต่อดอลลาร์สหรัฐที่ลอยตัวตามตลาดในแต่ละเดือนมาเป็นอัตราคงที่
ทำให้รายได้มีเสถียรภาพและสามารถประมาณการได้อย่างถูกต้อง

4.2 ความเสี่ยงจากความผันผวนของอัตราดอกเบี้ย

 กลุ่มเอ็กโกมีนโยบายป้องกันความเสี่ยงจากการผันผวนของอัตราดอกเบี้ย เช่น การทำสัญญาแลกเปลี่ยนอัตราดอกเบี้ย เช่น การใช้อัตราดอกเบี้ยคงที่ เพื่อลดความเสี่ยงด้านอัตราดอกเบี้ยให้มากที่สุดที่จะสามารถดำเนินการได้ เพื่อให้สามารถประมาณการกระแสเงินสดของค่าใช้จ่ายเงินกู้ของโครงการตลอดอายุสัญญาได้อย่างถูกต้อง และหากไม่สามารถลดความเสี่ยงได้ตลอดอายุโครงการ เอ็กโกจะหาเครื่องมือทางการเงินที่มีในตลาดเพื่อลดความเสี่ยงจากอัตราดอกเบี้ยให้อยู่ในเกณฑ์ที่ยอมรับได้

ณ วันที่ 31 ธันวาคม 2552 เงินกู้ส่วนใหญ่ของกลุ่มเอ็กโก
ได้ทำสัญญาแลกเปลี่ยนอัตราดอกเบี้ยจากอัตราดอกเบี้ยลอยตัวเป็นอัตราดอกเบี้ยคงที่แล้ว